Nyheden om retssagen i Glostrup finder vej til Beder flere dage efter. På det tidspunkt er der dog endnu ikke faldet dom. En mor hører om sagen gennem nogle af de andre forældre, hun har delt skæbnefællesskab med, siden dengang deres børn var i Martins vold. Det er som at få slået luften ud af maven.

Hun skal hente sin søn fra efterskolen samme dag, som der falder dom i den nye sag. Og hun er meget i tvivl om, hvorvidt hun skal fortælle ham, at Martin har misbrugt pigerne i Hedehusene. Men blandt andet fordi hun er usikker på, om navneforbuddet bliver ophævet eller ej, beslutter hun sig for at gøre det.

Drengen, som var fire år, da overgrebene i børnehaven fandt sted, er nu blevet 15. Han får beskeden i bilen på vej hjem, og hans øjne fyldes øjeblikkeligt med tårer. Han fortæller til TV2 ØSTJYLLAND:

Jeg blev meget ked af det på pigernes vegne, da jeg hørte det. Jeg fik ondt af dem for det, de har været igennem. Men jeg græd også, fordi de nu skal igennem det samme, som jeg og min familie har været igennem. Det burde have været stoppet der. - Et af "Beder-børnene"

Forældrene i Beder kæmpede for ti år siden en brav kamp. Ikke bare for at få Martin ud af børnehaven og væk fra deres egne børn. Men for at få ham stoppet een gang for alle. Måske derfor er nyheden nu et stort chok. Blandt andre for Christian Roland Larsen, som dengang var den første forælder, der gik til politiet. Han befinder sig hjemme i sin stue, da han hører, at Martin har begået nye forbrydelser.

Vi spoler tiden tilbage i Beder. Til det tidspunkt forældrenes mareridt begynder.

Martin begynder som pædagogmedhjælper i Grønnebakken i februar 2005. Han er en tynd fyr med afbleget hår. Han bor alene i en lejlighed i Gellerup og tager hver dag toget til Beder.

Han er svær at komme ind på livet af for de voksne. Men for børnene er han fantastisk. Ikke som de andre voksne. Han vil gerne lege på legepladsen, slås i puder, lave bål og perler og opføre cirkus med dem. For mange af børnene er han den bedste ven, for nogle af pigerne nærmest som en kæreste. De voksne, som måske bærer på ubevidst skepsis på grund af Martins indelukkede adfærd, slår sig til tåls. For børnene hænger på ham. Og han elsker at lege med dem.

Martin med børnene. Retoucheret foto fra dokumentaren "Pædofil i børnehaven", TV 2.

Men ad flere omgange ser forældrene en lille flig af, hvad der også foregår mellem Martin og børnene. Manden, forældrene har betroet deres allerkæreste. Ham der skal yde omsorg og sørge for børnenes bedste. Som er børnenes ven, men – skulle det senere vise sig - tager sig dyrt betalt.

Fire gange oplever forældre uafhængigt at hinanden, at der er noget galt, og de gør lederen i børnehaven opmærksom på det. Det samme gør en del af det øvrige personale. Martins omgang med børnene vækker bekymring blandt kollegerne. Han er alt, alt for tæt med dem og taler til især pigerne, som om de var kærester. Alligevel oplever forældrene, at lederen dysser episoderne ned. Hun har et par samtaler med Martin, hvor hun irettesætter ham og fortæller, hvordan han skal opføre sig overfor børnene, men hun undersøger ikke forholdene nærmere og bringer ikke mistankerne videre til sine egne overordnede, sådan som hun ellers skal. Et svigt Aarhus Kommune senere beklager.

Tværtimod siger lederen, da en kollega til Martin igen henvender sig med bekymring om hans adfærd, at ”det ikke kan være rigtigt, at hun skal klare alting, og at pædagogen derfor selv kan tage en snak med Martin.” Af politirapporten fra dengang fremgår det også, at der internt er fokus på at skabe ro omkring pædagogmedhjælperen, at Martin skal beskyttes, så der ikke opstår flere mistanker.

Det er som om, at det er lettere at holde fast i, at det ikke foregår. At alene tanken om overgreb er for ubærlig.

Men filmen knækker en dag. En af pigerne i børnehaven fortæller sin mor, at Martin har spurgt hende flere gange i løbet af dagen, om han måtte se hendes tissekone, at han er løbet efter hende på legepladsen, og at hun er ved at være træt af det.

Det er Christians datter. Dagen efter ringer forældrene til børnehaven om morgenen og fortæller om datterens beretning. Hun kommer ikke i børnehaven, så længe Martin er der. Nu dukker lederen og souschefen op i deres hjem.

00:14 Fra dokumentaren "Pædofil i børnehaven", TV 2 Luk video

De forsøger at dysse ned. De siger, at det er grove beskyldninger, og at man skal lade tvivlen komme den mistænkte til gode.

Christian Roland Larsen

00:21 Fra Dokumentaren "Pædofil i børnehaven", TV 2 Luk video

De to ledere går tilbage til børnehaven og indkalder de to forældre senere på dagen til et møde, hvor også områdelederen er indkaldt. Og seancen fra tidligere på dagen gentager sig. Men nu vil forældrene ikke høre mere om at lade tvivlen komme den mistænkte til gode.

Til sidst slutter mødet med, at jeg siger til områdelederen, at nu har han en time til at anmelde Martin. Ellers vil jeg gøre det. Christian Roland Larsen

Christian ender med at anmelde Martin, og i første omgang bliver han bortvist i tre uger. De øvrige forældre i børnehaven får ingenting at vide. Af Martins kolleger får de besked om, at han dels er syg, dels er på ferie.

Hos politiet er det nu op til den femårige pige at løfte bevisbyrden. Christian får at vide, at det bliver en utrolig svær opgave. En femårig piges udsagn mod en 29-årig voksens. Og uofficielt bliver han rådet på politigården til i stedet at lade mistanken sive til de andre forældre og droppe anmeldelsen. For så forsvinder Martin – og dermed problemerne – jo automatisk fra Grønnebakken.

Men den køber Christian ikke. Martin skal ikke bare forsvinde fra Beder for så at kunne fortsætte et nyt sted. Han skal stoppes. Helt. Og det bliver han. Men altså kun for en tid.

Efter tre uger vidner datteren. Og vidneudsagnet er stærkt. Nok til at politiet tager familien alvorligt og orienterer både Aarhus Kommune og institutionen.

Og nu sker der noget. Børnehaven Grønnebakken deler sedler ud til alle forældre om et orienteringsmøde. Det bliver et skelsættende møde, som står skærende klart i erindringen, formentlig for alle der deltager.

I to år har institutionen dysset ned, glattet ud og lukket af for mistanke efter mistanke. Da Christians anmeldelse mod Martin bliver kendt af de andre forældre, er det som en mur, der brister. Det vælter ud. Mange af dem har fornemmet, at noget var galt i børnehaven omkring Martin, og de har bemærket mistrivsel hos deres børn uden at kunne sætte det i sammenhæng. Et forældrepar fortæller, at de ligesom Christian og hans kone har oplevet deres barn fortælle om seksuelle eller overgrebslignende episoder og henvendt sig til ledelsen med mistanken. Et tredje forældrepar stemmer i – og et fjerde. Stykke for stykke falder puslespillet på plads, mens virkeligheden og alt, hvad den tidligere har indeholdt, ramler sammen om ørerne på de rystede forældre. De græder, de stortuder, de råber.

Lederen er taget på ferie ganske få dage før mødet, så det er souschefen, som leder det. Hun har arbejdet tæt med Martin, og hun fastholder forsvaret af ham. En af forældrene rejser sig. Han er rasende og nærmest råber sin afmagt ud: Det her er ikke i orden. Souschefen slipper alle tøjler. Hun forlader lokalet, går ind på kontoret og skriver øjeblikkeligt sin egen opsigelse.

Dagen efter bliver Martin anholdt. I Beder er der lynchstemning, da sagens omfang efterhånden står klar. Det vildeste had og behovet for hævn ulmer. Men forældrene besinder sig i fællesskab. De er enige om, at de ikke vil træde forkert.